b"\n_START_ARTICLE_\nSanta Caterina de Vinyols i els Arcs\n_START_SECTION_\nArquitectura\n_START_PARAGRAPH_\nL'esgl\xc3\xa9sia actual, constru\xc3\xafda sobre una altra preexistent, t\xc3\xa9 planta de creu amb l'eix principal E-O de 29,60 metres, i eix d'orientaci\xc3\xb3 N-S de 26,30 metres. Presenta tres espaioses naus. El creuer no sobresurt, i \xc3\xa9s coronat per una c\xc3\xbapula de mitja esfera que descansa sobre quatre petxines. Les naus principals s\xc3\xb3n cobertes amb voltes de can\xc3\xb3 amb llunetes i amb aresta a les laterals. Totes elles s\xc3\xb3n formades per arcs de mig punt. La fa\xc3\xa7ana t\xc3\xa9 una al\xc3\xa7ada de 15,40 metres per una ampl\xc3\xa0ria de 19,70 metres. La portalada, amb dues columnes a cada costat i decoraci\xc3\xb3 de rocalla, t\xc3\xa9 una gran forn\xc3\xadcula centrada. El campanar t\xc3\xa9 una al\xc3\xa7\xc3\xa0ria de 36 metres i est\xc3\xa0 format per 3 prismes. Campanar d'espadanya sobre la fa\xc3\xa7ana.\n_START_SECTION_\nHist\xc3\xb2ria\n_START_PARAGRAPH_\nL'any 1245 l'arquebisbe conced\xc3\xad perm\xc3\xads als habitants de Vinyols per a bastir llur pr\xc3\xb2pia esgl\xc3\xa9sia, dedicada a Santa Caterina d'Alexandria. L'edifici actual fou bastit entre els anys 1770-78, coincidint en estil i estructura amb altres temples de la contrada, dins de l'\xc3\xa8poca d'expansi\xc3\xb3 econ\xc3\xb2mica del segle XVIII. En 1982 es va inaugurar el nou presbiteri, amb arranjament de l'altar major."